Title: คำสั่งคณะกรรมการคุ้มครองผู้บริโภค ที่ 1/2546 เรื่อง  ห้ามขายสินค้าเครื่องเล่นฉีดน้ำที่มีลักษณะเป็นกระบอกสูบ และใช้แรงอัดกระแทกน้ำในกระบอกสูบโดยตรง เป็นการชั่วคราว

คำสั่งคณะกรรมการคุ้มครองผู้บริโภค

คำสั่งคณะกรรมการคุ้มครองผู้บริโภค
ที่
๑/๒๕๔๖
เรื่อง 
ห้ามขายสินค้าเครื่องเล่นฉีดน้ำที่มีลักษณะเป็นกระบอกสูบ
และใช้แรงอัดกระแทกน้ำในกระบอกสูบโดยตรง
เป็นการชั่วคราว[๑]

โดยที่ในช่วงเทศกาลสงกรานต์ของทุกปีได้มีการจำหน่ายสินค้าเครื่องเล่นฉีดน้ำที่มีลักษณะเป็นกระบอกสูบและใช้แรงอัดกระแทกน้ำในกระบอกสูบโดยตรงไม่ว่าจะทำด้วยวัตถุ
พี.วี.ซี. หรือพลาสติกอย่างอื่นซึ่งความแรงของน้ำเมื่อกระทบส่วนหนึ่งส่วนใดของร่างกายจะทำให้รู้สึกเจ็บ
และหากกระทบดวงตา
อาจเกิดอันตรายอย่างรุนแรงได้จึงเห็นว่าสินค้าดังกล่าวน่าจะเป็นสินค้าที่อาจเป็นอันตรายต่อร่างกาย
จิตใจ และก่อให้เกิดความเสียหายต่อผู้บริโภค

ฉะนั้น อาศัยอำนาจตามมาตรา ๓๖ วรรคสาม
แห่งพระราชบัญญัติคุ้มครองผู้บริโภค พ.ศ. ๒๕๒๒
คณะกรรมการคุ้มครองผู้บริโภคจึงมีคำสั่งห้ามขายสินค้าเครื่องเล่นฉีดน้ำที่มีลักษณะเป็นกระบอกสูบและใช้แรงอัดกระแทกน้ำในกระบอกสูบโดยตรงเป็นการชั่วคราวจนกว่าจะได้มีการทดสอบหรือพิสูจน์สินค้านั้น
ทั้งนี้เพื่อเป็นการป้องกันอันตรายและคุ้มครองผู้บริโภค

ผู้ฝ่าฝืนจะต้องรับโทษตามมาตรา ๕๖
แห่งพระราชบัญญัติคุ้มครองผู้บริโภค พ.ศ. ๒๕๒๒
ที่บัญญัติว่า ผู้ประกอบธุรกิจผู้ใดขายสินค้าที่คณะกรรมการสั่งห้ามขายเพราะสินค้านั้นอาจเป็นอันตรายแก่ผู้บริโภคตามมาตรา
๓๖ ต้องระวางโทษจำคุกไม่เกินหกเดือน หรือปรับไม่เกินห้าหมื่นบาท
หรือทั้งจำทั้งปรับ

ถ้าผู้ประกอบธุรกิจนั้นเป็นผู้ผลิตเพื่อขาย
หรือเป็นผู้สั่งหรือนำเข้ามาในราชอาณาจักรเพื่อขาย ผู้กระทำต้องระวางโทษจำคุกไม่เกินห้าปี
หรือปรับไม่เกินห้าแสนบาท หรือทั้งจำทั้งปรับ

สั่ง
ณ วันที่ ๒๖ มีนาคม พ.ศ. ๒๕๔๖
กร  ทัพพะรังสี
รองนายกรัฐมนตรี
ประธานกรรมการคุ้มครองผู้บริโภค

หทัยชนก/พิมพ์
๑๓
มิถุนายน ๒๕๔๖
ศุภสรณ์/อภิสิทธิ์
ผู้จัดทำ
๑๘
มิถุนายน ๒๕๔๖
ดลธี/จัดทำ
๑๖ กรกฎาคม ๒๕๕๑

[๑]
ราชกิจจานุเบกษา เล่ม ๑๒๐/ตอนพิเศษ ๓๙ ง/หน้า ๖๓/๓๑ มีนาคม ๒๕๔๖